Document ID: 32000D0682

Απόφαση του Συμβουλίου και της Επιτροπής
της 12ης Οκτωβρίου 2000
για τη σύναψη του πρωτοκόλλου της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου
(2000/682/ΕΚ, ΕΚΑΧ, Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 44 παράγραφος 1, το άρθρο 47 παράγραφος 2 τελευταία φράση, το άρθρο 55, το άρθρο 57 παράγραφος 2, το άρθρο 71, το άρθρο 80 παράγραφος 2, και τα άρθρα 93, 94, 133 και 308, σε συνδυασμό με το άρθρο 300 παράγραφος 2 δεύτερη φράση και παράγραφος 3 δεύτερο εδάφιο,
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δεύτερο εδάφιο,
την πρόταση της Επιτροπής,
τη σύμφωνη γνώμη του Ευρωπαϊκού Κοινοβουλίου(1),
την έγκριση του Συμβουλίου που χορηγήθηκε σύμφωνα με τις διατάξεις του άρθρου 101 της συνθήκης για την ίδρυση της Ευρωπαϊκής Κοινότητας Ατομικής Ενέργειας,
Κατόπιν διαβουλεύσεων με τη Συμβουλευτική Επιτροπή της ΕΚΑΧ και με τη σύμφωνη γνώμη του Συμβουλίου,
Εκτιμώντας τα ακόλουθα:
(1) Η συμφωνία εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου(2), η οποία ισχύει από την 1η Δεκεμβρίου 1997, συμβάλλει στην υλοποίηση των στόχων των Ευρωπαϊκών Κοινοτήτων, λαμβανομένου υπόψη ότι αποτελεί βασικό στοιχείο της στρατηγικής των Ευρωπαϊκών Κοινοτήτων και των κρατών μελών τους έναντι της Ρωσικής Ομοσπονδίας.
(2) Δεδομένου ότι η συμφωνία εταιρικής σχέσης και συνεργασίας σχέσης είχε υπογραφεί πριν από τη διεύρυνση της Ευρωπαϊκής Ένωσης με την προσχώρηση της Αυστρίας, της Φινλανδίας και της Σουηδίας, στις 21 Μαΐου 1997 υπεγράφη πρωτόκολλο διεύρυνσης με στόχο την ένταξη των τριών νέων κρατών στη συμφωνία.
(3) Τα μέλη συμφώνησαν την προσωρινή εφαρμογή του πρωτοκόλλου διεύρυνσης από τις Ευρωπαϊκές Κοινότητες, τη Ρωσική Ομοσπονδία και όλα τα κράτη μέλη, εκτός της Αυστρίας, της Σουηδίας, της Φινλανδίας, της Δανίας και της Πορτογαλίας.
(4) Όλα τα μέρη που είχαν υπογράψει το εν λόγω πρωτόκολλο προέβησαν στην κύρωσή του,
ΑΠΟΦΑΣΙΖΟΥΝ:
Άρθρο 1
Εγκρίνεται εξ ονόματος της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας το πρωτόκολλο της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου.
Το κείμενο του πρωτοκόλλου διεύρυνσης επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου προβαίνει, εξ ονόματος της Ευρωπαϊκής Κοινότητας, στη γνωστοποίηση που προβλέπεται στο άρθρο 4 του εν λόγω πρωτοκόλλου. Ο πρόεδρος της Επιτροπής προβαίνει στην ίδια γνωστοποίηση εξ ονόματος της Ευρωπαϊκής Κοινότητας Άνθρακα και Χάλυβα και της Ευρωπαϊκής Ατομικής Ενέργειας.
Βρυξέλλες, 12 Οκτωβρίου 2000.

Labels: 18
15